NARIADENIE KOMISIE (ES) č. 1007/2005
z 30. júna 2005
ktorým sa stanovujú dovozné clá uplatniteľné na určité druhy lúpanej ryže od 1. marca 2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 1549/2004 z 30. augusta 2004, ktoré sa odlišuje od nariadenia Rady (ES) č. 1785/2003 týkajúceho sa dovozného režimu pre ryžu a ktoré stanovuje špecifické prechodné pravidlá uplatniteľné na dovoz ryže Basmati (1), a najmä na jeho článok 1,
keďže:
(1)
Komisia konštatuje na základe informácií, ktoré poskytli príslušné orgány, že dovozné povolenia na lúpanú ryžu s kódom KN 1006 20, s výnimkou dovozných povolení na ryžu Basmati, sa vydali na množstvo 212 325 ton na obdobie od 1. septembra 2004 do 28. februára 2005. V súlade s článkom 1 nariadenia (ES) č. 1549/2004 sa dovozné clo na lúpanú ryžu s kódom KN 1006 20, inú ako ryža Basmati, preto musí upraviť. Táto úprava musí nadobudnúť účinnosť 1. marca 2005 s cieľom vziať do úvahy uplatniteľnosť nariadenia (ES) č. 1006/2005, ktorým sa mení a dopĺňa nariadenie (ES) č. 1549/2004, k tomuto dňu.
(2)
Keďže sa uplatniteľné clo musí stanoviť v lehote troch dní od nadobudnutia účinnosti nariadenia (ES) č. 1006/2005, toto nariadenie by malo nadobudnúť účinnosť okamžite. Vzhľadom na to, že toto clo sa stanovuje spätne, malo by sa prijať opatrenie na vrátenie preplatkov na cle príslušným subjektom na ich žiadosť,
PRIJALA TOTO NARIADENIE:
Článok 1
Dovozné clo uplatniteľné na lúpanú ryžu s kódom KN 1006 20 je 42,5 EUR na tonu.
Článok 2
Clá, ktoré presahujú sumu splatnú podľa zákona, zaúčtované od 1. marca 2005, sa nahradia alebo vrátia.
Zúčastnené subjekty sa na tento účel vyzývajú, aby predložili žiadosti v súlade s ustanoveniami článku 236 nariadenia Rady (EHS) č. 2913/92 (2) a s príslušnými vykonávacími ustanoveniami v nariadení Komisie (EHS) č. 2454/93 (3).
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. marca 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. júna 2005